b'\n_START_ARTICLE_\nMartin Samuelsen\n_START_SECTION_\nKlubbkarriere\n_START_PARAGRAPH_\nSamuelsen skrev proffkontrakt for den engelske klubben sommeren 2015. Han kom da fra akademiet til Manchester City hvor han spilte for deres juniorlag der han var mellom 2010 og 2015. Samuelsen er beskrevet som en teknisk spiller med gode finteferdigheter og avslutningsegenskaper med begge beina. Samuelsen er oppfostret i Sportsklubben Djerv 1919. Han hadde en liten svipptur innom Vard f\xc3\xb8r det ble innsjekk p\xc3\xa5 ungdomsakademiet til Manchester City i 2010._NEWLINE_Samuelsen fikk debuten sin for West Ham United i en treningskamp mot Peterborough United der han ogs\xc3\xa5 scoret sitt f\xc3\xb8rste m\xc3\xa5l for London-klubben. Etter den gode prestasjonen ble Martin tatt ut i til Europaligakampen mot Birkirkara fra Malta. Han ble tildelt draktnummer 42. West Ham-manager Slaven Bili\xc4\x87 hadde gitt han antydninger om spilletid i forkant og Martin kom inn for Morgan Amalfitano i det 59. minutt og 18-\xc3\xa5ringen debuterte offisielt foran 33\xc2\xa0048 tilskuere p\xc3\xa5 Boleyn Ground._NEWLINE_Etter den innledende suksessen hos West Ham, har Samuelsen slitt med \xc3\xa5 f\xc3\xa5 tillit p\xc3\xa5 Premier League-laget. For at han skulle f\xc3\xa5 spilletid p\xc3\xa5 best mulig niv\xc3\xa5, ble han l\xc3\xa5nt ut til Peterborough, s\xc3\xa5 Blackburn Rovers, p\xc3\xa5 nytt til Peterborough og til slutt til Burton Albion. Det f\xc3\xb8rste utl\xc3\xa5net var sv\xc3\xa6rt vellykket, men senere har det g\xc3\xa5tt mer tr\xc3\xa5tt. H\xc3\xb8stsesongen 2018/2019 spilte han p\xc3\xa5 utl\xc3\xa5n for VVV-Venlo i den nederlandske Eredivisie. 20. februar 2019 ble han l\xc3\xa5nt ut til FK Haugesund frem til 30. juni 2019. 25. juni 2019 ble l\xc3\xa5neavtalen forlenget ut sesongen 2019.\n_START_SECTION_\nLandslaget\n_START_PARAGRAPH_\n1. juni 2016 fikk han sin f\xc3\xb8rste landskamp for Norge mot Island. 11. oktober 2016 scoret Samuelsen sitt f\xc3\xb8rste m\xc3\xa5l p\xc3\xa5 landslaget i 4-1 seieren hjemme mot San Marino.'